Zuma het self ‘tronkbed opgemaak’Oudpres. Jacob Zuma vra die hof om die lasbrief vir sy inhegtenisneming ter syde te laat stel. (Foto: Emmanuel Croset/AFP) Die hooggeregshof in Pietermaritzburg het Dinsdag gehoor oudpres. Jacob Zuma het ŉ streep oorgesteek wat hy geweet het hy nie kan nie en dat hy nou spesiale behandeling van die hof verwag. “Die Konstitusionele Hof het nie mnr. Zuma se tronkbed opgemaak nie, hy het sy eie bed opgemaak,” het adv. Max du Plessis, namens die Helen Suzman-stigting, vandag in die hof aangevoer. Die stigting was ŉ vriend van die hof in die oorspronklike saak in die Konstitusionele Hof-saak. Zuma se aansoek, waarin hy die hof vra om die Konstitusionele Hof se besluit om die lasbrief vir sy inhegtenisneming ter syde te laat stel, is Dinsdag aangehoor. Die oudpresident, wat vantevore met groot fanfare gesê het dat hy bereid is om tronk toe te gaan eerder as om sy samewerking aan die kommissie te gee, is nou besig met nóg ŉ poging om uit die tronk te bly. Zuma se regspan voer aan die oudpresident kan nie in hegtenis geneem word hangende sy aansoek in die hoogste hof vir die besluit om hom tronkstraf op te lê, om herroep te word nie. Du Plessis het egter aan regter Bhekisisa Mnguni gesê Zuma nader nou die hof vir hulp, terwyl hy in voortgesette minagting van die hof bly. Volgens Du Plessis het die Konstitusionele Hof ŉ bevel gemaak dat Zuma teen Sondag moet aanmeld om sy tronkstraf te begin uitdien – ŉ bevel wat hy verontagsaam het en steeds verontagsaam. Du Plessis voer voorts aan indien Zuma vra dat die bevel opgeskort moet word, hy die Konstitusionele Hof daarvoor moet nader. “Dié hof kan mnr. Zuma nie help nie,” het Du Plessis met verwysing na die hooggeregshof gesê. Hy sê ook hulle is van mening dat Zuma geen vooruitsig op sukses het met sy aansoek in die Konstitusionele Hof nie. Du Plessis het ook gereageer op ŉ stelling van adv. Dali Mpofu, namens Zuma, dat die Helen Suzman-stigting ŉ sogenaamde ongenooide bemoeisieke is met ŉ kantoor en ŉ skootrekenaar. “Ons is hier in die openbare belang,” het hy aan die hof gesê. Adv. Tembeka Ngcukaitobi SC, namens die kommissie na staatskaping en adjunkhoofregter Raymond Zondo, het vroeër vandag aangevoer dit sou “regterlike chaos” ontlok indien die hooggeregshof by ŉ uitspraak en bevel van die Konstitusionele Hof “inmeng”. Hy sê Zuma het eers nadat hy skuldig bevind en tronkstraf opgelê is, ŉ aansoek ingedien. Dit terwyl hy in die verlede by herhaling geweier het om sy samewerking te gee. Mpofu het in sy repliek gesê dit sou “grof inbreuk maak” op die reg op ŉ regverdige verhoor indien die hof besluit dat die aansoek van die hand gewys word, omdat die Konstitusionele Hof dalk die ander aansoek van die hand kan wys. Hy voer aan die hof kan nie weghardloop van die jurisdiksie wat aan hom toegeken is nie. Die Konstitusionele Hof het Zuma tot Sondag gegee om aan te meld om sy 15 maande tronkstraf te begin uitdien. Sou hy versuim, het die hof gelas dat die polisie binne drie dae stappe doen om hom in hegtenis te neem sodat hy sy tronkstraf kan begin uitdien. Dié tydperk verstryk Woensdag. Die minister van polisie en die nasionale polisiekommissaris het Maandag egter by monde van die staatsprokureur gesê hulle gaan geen stappe doen om Zuma in hegtenis te neem tot die hofverrigtinge nie afgehandel is nie. Zuma vra die hooggeregshof om die lasbrief vir sy inhegtenisneming ter syde te laat stel, hangende Maandag se aansoek in die Konstitusionele Hof om die uitspraak te laat herroep. Uitspraak is voorbehou tot Vrydag.